Document ID: 32002R1924

Κανονισμός (ΕΚ) αριθ. 1924/2002 της Επιτροπής
της 28ης Οκτωβρίου 2002
για παρέκκλιση από τον κανονισμό (ΕΚ) αριθ. 174/1999 για τον καθορισμό των ειδικών λεπτομερειών εφαρμογής του κανονισμού (ΕOΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων και για παρέκκλιση από τον κανονισμό (ΕΚ) αριθ. 800/1999 περί κοινών λεπτομερειών εφαρμογής του καθεστώτος των επιστροφών κατά την εξαγωγή για τα γεωργικά προϊόντα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 509/2002 της Επιτροπής(2), και ιδίως το άρθρο 31 παράγραφος 14,
Εκτιμώντας τα ακόλουθα:
(1) Το άρθρο 6 του κανονισμού (ΕΚ) αριθ. 174/1999 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1472/2002(4), καθορίζει τη διάρκεια ισχύος των πιστοποιητικών εξαγωγής. Το άρθρο 18 παράγραφος 3 του κανονισμού (ΕΚ) αριθ. 800/1999 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 1253/2002(6), καθορίζει το ποσό της επιστροφής που θα χορηγηθεί όταν δεν τηρηθεί ο προορισμός που αναγράφεται στο πιστοποιητικό.
(2) Οι διαπραγματεύσεις για την απελευθέρωση του εμπορίου μεταξύ της Ευρωπαϊκής Ενώσεως, αφενός, και της Τσεχικής Δημοκρατίας και της Σλοβακικής Δημοκρατίας, αφετέρου, στο πλαίσιο της προσχώρησης, κατέληξαν σε συμφωνία και αφορούν, μεταξύ άλλων, την κατάργηση των επιστροφών κατά την εξαγωγή των γαλακτοκομικών προϊόντων το αργότερο την 1η Ιανουαρίου 2003. Πρέπει, συνεπώς, να περιοριστεί η διάρκεια ισχύος των πιστοποιητικών και να ληφθούν τα αναγκαία μέτρα ώστε να αποφευχθεί τα πιστοποιητικά, που εκδόθηκαν από άλλες τρίτες χώρες, να χρησιμοποιηθούν για την εξαγωγή προς την Τσεχική Δημοκρατία και τη Σλοβακική Δημοκρατία πέραν της 1ης Ιανουαρίου 2003.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του γάλακτος και των γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 6 του κανονισμού (ΕΚ) αριθ. 174/1999, η διάρκεια ισχύος των πιστοποιητικών εξαγωγής, με τον καθορισμό της επιστροφής με προορισμό την Τσεχική Δημοκρατία ή τη Σλοβακική Δημοκρατία, λήγει το αργότερο στις 31 Δεκεμβρίου 2002.
Άρθρο 2
Κατά παρέκκλιση από το άρθρο 18 παράγραφος 3 του κανονισμού (ΕΚ) αριθ. 800/1999, δεν πληρώνεται καμία επιστροφή για τα πιστοποιητικά που χρησιμοποιούνται από την 1η Ιανουαρίου 2003 για τις εξαγωγές στην Τσεχική Δημοκρατία ή τη Σλοβακική Δημοκρατία και στα οποία στη θέση 7 αναγράφεται διαφορετικός προορισμός από τις χώρες αυτές.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται στα πιστοποιητικά που ζητούνται από την ημερομηνία ενάρξεως ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Οκτωβρίου 2002.

Labels: 17
3
6
18
15